CWT ส่งแบรนด์ “Sakun C” ชิงส่วนแบ่งตลาดมินิบัส พร้อมส่งมอบไตรมาส 1/63
CWT ส่ง “Sakun C” ตีตลาดมินิบัส ชูนวัตกรรมตัวถังซุปเปอร์คาร์เจ้าเดียวในประเทศไทย พร้อมส่งมอบไตรมาส 1/63 ประมาณการรายได้การขายทั้งปี 800 ล้านบาท
CWT ส่ง “Sakun C” ตีตลาดมินิบัส ชูนวัตกรรมตัวถังซุปเปอร์คาร์เจ้าเดียวในประเทศไทย พร้อมส่งมอบไตรมาส 1/63 ประมาณการรายได้การขายทั้งปี 800 ล้านบาท
8 พ.ย. 2562

บริษัท ชัยวัฒนา แทนเนอรี่ กรุ๊ป จำกัด (มหาชน) หรือ CWT ส่ง บริษัท สกุลฎ์ซี อินโนเวชั่น จำกัด หรือ SakunC หนึ่งในบริษัทย่อยที่ร่วมลงทุน ซึ่งเป็นผู้นำอุตสาหกรรมแม่พิมพ์รถยนต์ที่ใหญ่เป็นอันดับต้นๆ ของประเทศไทย ผู้จำหน่ายเรือและรถโดยสารอลูมิเนียมบุกตลาดรถมินิบัส  เปิดตัวแบรนด์ “สกุลฎ์ซี” Aluminum Bus สัญชาติไทย ตัวถังซุปเปอร์คาร์ เจ้าเดียวในประเทศไทย “เต็มรูปแบบ” ชิงเค้กในตลาด ชูจุดเด่น น้ำหนักเบา แข็งแรงทนทาน ไม่เป็นสนิม ไม่ผุ ประหยัดน้ำมัน หลังคาชิ้นเดียว ไร้ปัญหาน้ำรั่วซึม เสริมความปลอดภัยด้วยโครงสร้างถูกออกแบบมาเป็นพิเศษ ให้คนไทยได้ยลโฉม ภายในงาน Bus &amp; Truck 2019 วันที่ 7-9 พ.ย. 2562 ณ ไบเทค บางนา
โดยนายวีระพล ไชยธีรัตต์ กรรมการผู้จัดการ บริษัท ชัยวัฒนา แทนเนอรี่ กรุ๊ป จำกัด (มหาชน) และกรรมการบริหาร บริษัท สกุลฎ์ซี อินโนเวชั่น จำกัด เปิดเผยว่า “Aluminum Bus ภายใต้แบรนด์ “สกุลฎ์ซีบัส” (Sakun C) เป็นรถมินิบัสอลูมิเนียมสัญชาติไทย หนึ่งเดียวในประเทศ ที่ใช้เทคโนโลยีสมัยใหม่ในการผลิตตัวถังแบบปั๊มขึ้นรูปทั้งคันตามมาตรฐานการผลิตของอุตสาหกรรมยานยนต์ที่ทันสมัย เพื่อลดรอยต่อ เพิ่มความปลอดภัยให้กับผู้โดยสาร ซึ่งหลังจากที่มีการประกาศการลงทุนสร้างโรงประกอบที่มีกำลังการผลิตกว่า 2,800 คันต่อปี เพื่อผลิตรถโดยสารขนาดเล็ก ตัวถัง Aluminum ครั้งแรกของประเทศไทย
ทั้งนี้จะเริ่มออกจำหน่ายใน ไตรมาส 2/63 แม้ว่าจะยังเป็นส่วนแบ่งที่ไม่มากนักในตลาดมินิบัส แต่ก็ถือเป็นช่องทางเลือกใหม่ให้ผู้ประกอบการรถโดยสารได้ใช้เป็นตัวเลือก ทั้งนี้ทางบริษัทฯ ได้วางแผนที่จะจัดหาสินเชื่อราคาถูกให้แก่ผู้ประกอบการด้วย เพราะการซื้อรถโดยสารขนาดเล็กนั้น จำเป็นต้องมีต้นทุนในการขยายธุรกิจ และเพื่อไปดูแลผู้โดยสารและการบริการที่ดีต่อไป
ด้าน นายวีรพลน์ เตชะผาสุขสันติ กรรมการผู้จัดการ บริษัท สกุลฎ์ซี อินโนเวชั่น จำกัด กล่าวถึง รายละเอียดของ Light Weight Aluminum Bus ว่า “สกุลฎ์ซีบัส” ซึ่งจะมาทดแทนรถตู้ ผลิตด้วยโครงสร้างตัวถังอลูมิเนียมน้ำหนักเบา ทำให้ประหยัดน้ำมัน ทั้งแข็งแรง ทนทาน มีความปลอดภัยสูง ไม่เป็นสนิม และไม่ผุ โดยหลังคาไร้รอยต่อ น้ำไม่รั่วซึม พื้นห้องผู้โดยสารจะเป็นชนิดไม่ลามไฟ และด้วยเทคโนโลยีสมัยใหม่ในการผลิตตัวถังแบบปั้มขึ้นรูปอลูมิเนียมทั้งคัน พ่นอบสี รวมถึงใช้หุ่นยนต์ พ่นอบสี เชื่อมประกอบแบบมาตรฐานสากล และควบคุมการผลิตโดยผู้เชี่ยวชาญด้วยเทคโนโลยีชั้นสูง ที่มีประสบการณ์ยาวนาน ทำให้เชื่อมั่นในเรื่องของมาตรฐานและคุณภาพ
ทั้งนี้ตัวแทนจำหน่ายที่มีศูนย์บริการทั่วไทย ได้ประเดิมจองออเดอร์ล็อตแรกไว้แล้ว โดยการันตีจำนวนขั้นต่ำไว้ที่ 100 คัน และสำหรับยอดจองรถ 208 คันจากปีที่แล้ว บริษัทจะพร้อมส่งมอบได้ในไตรมาสที่ 1/63 เริ่มรับรู้รายได้จากการขายในไตรมาส 2  ซึ่งบริษัทประมาณการรายได้การขายทั้งปีไว้ที่ 800 ล้านบาทและมั่นใจจะมียอดขายเพิ่มสูงขึ้นในปีถัดไป